Truppi Russi bdew jirtiraw bil-mod minn mal-fruntiera tal-Ukrajna. Il-kelliem tal-Ministeru tad-Difiża Ukren li ta l-aħbar ma speċifikax l-ammont ta’ suldati li bdew jirtiraw. Nhar il-Ġimgħa, l-President Obama qal lill-President Putin biex jibda jirtira t-truppi ħalli jibdew taħdidiet diplomatiċi bejn iż-żewġ pajjiżi ħa jsibu soluzzjoni għall-kriżi fl-Ukrajna. Sadanittant, il-Prim Ministru Russu Dmitri Medvedev żar il-belt kapitali tal-Krimea, Simferopol, fejn ippresieda laqgħa tal-kabinet. Huwa ħabbar li ħoloq ministeru ġdid dedikat għall-Krimea. Qal ukoll li r-Russja se tagħmel il-Krimea żona ekonomika li toffri tnaqqis fit-taxxa u se tara li titnaqqas il-burokrazija amministrattva biex tattira l-investiment barrani.